M. Fronc, minister školstva SR: (2003-09-09):
V súčasnosti je financovanie základných škôl, stredných škôl a školských zariadení administratívne veľmi náročné a využívanie finančných prostriedkov zo štátneho rozpočtu nedostatočne efektívne. Štátne školy a verejné školské zariadenia v pôsobnosti obcí a samosprávnych krajov dostávajú finančné prostriedky na prevádzku od svojich zriaďovateľov, ktorým ich prostredníctvom decentralizačnej dotácie poskytuje ministerstvo financií z kapitoly Súhrnný finančný vzťah k obciam a vyšším územným celkom. Finančné prostriedky na mzdy a platy vrátane odvodov do poisťovní a fondov pre zamestnancov všetkých štátnych škôl a verejných školských zariadení dostávajú obce a samosprávne kraje ako zriaďovatelia pre štátne školy a školské zariadenia vo svojej pôsobnosti z kapitol krajských úradov prostredníctvom okresných a krajských úradov. Štátne školy a školské zariadenia v pôsobnosti okresných úradov a krajských úradov dostávajú všetky finančné prostriedky na bežné výdavky z rozpočtu týchto úradov. Neštátne školy a neštátne školské zariadenia dostávajú finančné prostriedky na základe priemerných výdavkov na žiakov príslušného druhu a typu štátnej školy a verejného školského zariadenia prostredníctvom rozpočtu obcí, samosprávnych krajov, krajských úradov a okresných úradov. Z toho, čo som povedal, akým spôsobom idú tieto finančné toky, je zrejmé, že spôsob financovania v súčasnosti je mimoriadne komplikovaný a neefektívny. Návrh zákona o financovaní základných škôl, stredných škôl a školských zariadení prináša viacero podstatných zmien v oblasti organizácie a poskytovania finančných prostriedkov školám a školským zariadeniam, teda v oblasti finančných tokov, ako aj v spôsobe určovania objemu finančných prostriedkov jednotlivým subjektom. V prvom rade dôsledne oddeľuje financovanie prenesených kompetencií predstavovaných zriaďovateľskou pôsobnosťou obcí a vyšších územných celkov školám od financovania originálnych kompetencií predstavovaných zriaďovateľskou pôsobnosťou obcí a vyšších územných celkov k verejným školským zariadeniam a starostlivosťou o objekty školy. V rámci tohto oddelenia sa finančné prostriedky určené na financovanie prenesených kompetencií rozpočtujú v kapitole ministerstva školstva a poskytujú zriaďovateľom účelovo a finančné prostriedky určené na financovanie originálnych kompetencií v rozpočtu kapitole Súhrnný finančný vzťah a poskytujú sa neúčelovo. V kapitole ministerstva sa rozpočtujú aj finančné prostriedky na financovanie štátnych školských zariadení a neštátnych škôl a neštátnych školských zariadení. Objem finančných prostriedkov poskytnutý zriaďovateľom škôl vychádza z normatívne určených finančných príspevkov pre jednotlivé školy. Pri ich určovaní sa vychádza z počtu žiakov a normatívov na žiaka pre jednotlivé druhy a typy škôl. Normatívy zohľadňujú rozdielnu personálnu a ekonomickú náročnosť jednotlivých druhov a typov škôl, teplotné podmienky v mieste školy a do istej miery aj veľkosť školy. Normatív určuje ročný objem finančného príspevku na jedného žiaka a pozostáva zo mzdového normatívu a prevádzkového normatívu. Uvedené finančné prostriedky poskytnuté obciam a samosprávnym krajom ako zriaďovateľom štátnych škôl sa chápu ako prostriedky na výkon prenesených kompetencií, a preto sú účelovo určené. Objem finančných prostriedkov poskytnutých zriaďovateľom školských zariadení sa pri zariadeniach, pri ktorých ide o pravidelnú dochádzku žiakov podobného charakteru ako pri školách, napríklad pri materských školách, určuje analogicky ako pri školách. Pri ostatných školských zariadeniach, pri ktorých sa normatívny prístup nedá jednoducho aplikovať, sa vychádza z počtu detí, žiakov alebo chovancov, ktorým príslušné zariadenie poskytuje služby a náročnosti na personálne a prevádzkové zabezpečenie činnosti zariadenia, pričom konkrétny spôsob určenia objemu pridelených finančných prostriedkov sa realizuje v úzkej väzbe na charakter zariadenia. Podrobnosti upraví nariadenie vlády. Vzhľadom na to, že objem finančných prostriedkov pridelených zriaďovateľom bude závisieť od počtu žiakov, zriaďovateľ bude motivovaný k efektívnejšiemu využívaniu pridelených finančných prostriedkov a racionalizácie siete škôl v jeho zriaďovateľskej pôsobnosti. Rovnako aj školy budú motivované na poskytovanie kvalitného vzdelania, lebo pri zvýšenom záujme o školu a vyššom počte žiakov budú mať viac finančných prostriedkov. Kompetencie zriaďovateľa prerozdeľovať časť prostriedkov mu dáva možnosť v súlade s princípmi subsidiarity a zodpovednosti za miestny a regionálny rozvoj uplatňovať svoju regionálnu školskú politiku. Z kapitoly Súhrnný finančný vzťah sa budú financovať originálne kompetencie, teda verejné školské zariadenia, a normatívnym spôsobom aj kapitálové prostriedky na rekonštrukciu školských objektov a modernizáciu vybavenia škôl. Tieto finančné prostriedky sú poskytované priamo zriaďovateľom, a to neúčelovo. Podklady pre rozpis zabezpečuje pre ministerstvo financií ministerstvo školstva. Ako nový prvok pri realizácii systémov financovania školských zariadení poskytujúcich záujmové vzdelávanie vystupuje v návrhu zákona i využitie vzdelávacích poukazov. Návrh zákona predpokladá používanie rovnakých normatívov pre rovnaké typy škôl a školských zariadení bez ohľadu na to, či ide o štátne alebo neštátne subjekty. Aj keď je predkladateľovi zrejmé, že na túto otázku budú viaceré názory, návrh zákona vychádza v tomto smere z princípu rovnoprávneho postavenia všetkých zriaďovateľských subjektov z hľadiska nároku na finančný prostriedok zo štátneho rozpočtu a zároveň z princípu nediskriminovať tých občanov, ktorí sú ochotní prispievať na vzdelávanie svojich detí. Štát však garantuje občanom právo na bezplatné vzdelávanie v štátnych školách. Zákon nebude mať ďalší dopad na štátny rozpočet v roku 2004. Dopad na rozpočet obcí a vyšších územných celkov bude v diferencovanej závislosti od toho, či priemerný normatív pripadajúci na žiaka v obci, respektíve vo vyššom územnom celku určený v súlade s novým zákonom bude vyšší alebo nižší, ako boli doteraz poskytované finančné prostriedky zo štátneho rozpočtu pripadajúce na jedného žiaka. Vzhľadom na to, že objem finančných prostriedkov na regionálne školstvo v roku 2004 vzrastie, vo všeobecnosti bude dopad zákona na rozpočty obcí a územných celkov pozitívny. Ďakujem. Z. Martináková, podpredsedníčka NR SR: Ďakujem, pán minister. Prosím, aby ste zaujali miesto určené pre navrhovateľov. Slovo dávam členke navrhnutého gestorského výboru pre vzdelanie, vedu šport a mládež, kultúru a médiá pani poslankyni Eve Rusnákovej. E. Rusnáková, poslankyňa: Vážená pani predsedajúca, vážený pán minister, vážené kolegyne, kolegovia. Vládny návrh zákona o financovaní základných, stredných škôl a školských zariadení, tlač č. 362. Predseda Národnej rady Slovenskej republiky navrhol Národnej rade rozhodnutím z 25. augusta 2003 č. 356 prideliť na prerokovanie ústavnoprávnemu výboru, Výboru NR SR pre financie, rozpočet a menu, výboru pre verejnú správu a výboru pre vzdelanie, vedu, šport, mládež, kultúru a médiá. Za gestorský výbor predseda Národnej rady navrhol Výbor Národnej rady Slovenskej republiky pre vzdelanie, vedu, šport a mládež, kultúru a médiá. V súlade so zákonom o rokovacom poriadku podávam v prvom čítaní nasledovnú spravodajskú správu. Konštatujem, že uvedený návrh spĺňa z formálnej stránky všetky náležitosti uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. To znamená, že návrh zákona obsahuje paragrafové znenie aj dôvodovú správu. S ohľadom na oprávnenia, ktoré pre mňa ako spravodajkyňu vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 o rokovacom poriadku NR SR v súlade s rozhodnutím predsedu NR SR z 25. augusta 2003 prideliť vládny návrh zákona o financovaní základných škôl, stredných škôl a školských zariadení, tlač 362, v druhom čítaní na prerokovanie ústavnoprávnemu výboru, výboru pre financie, rozpočet a menu, výboru pre verejnú správu a výboru pre vzdelanie, vedu, šport a mládež, kultúru a médiá. Za gestorský výbor navrhujem v súlade s citovaným návrhom predsedu NR SR Výbor Národnej rady Slovenskej republiky pre vzdelanie, vedu, šport a mládež, kultúru a médiá, pričom  odporúčam, aby výbory, ktorým bol predmetný návrh zákona pridelený, ho prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Vážená pani predsedajúca, ďakujem, skončila som. Otvorte, prosím, rozpravu. Z. Martináková, podpredsedníčka NR SR: Ďakujem, pani poslankyňa. Prosím, zaujmite miesto pre spravodajcov. Otváram všeobecnú rozpravu. Písomne sa do rozpravy prihlásil pán poslanec Čaplovič, ale chcem sa úprimne spýtať, či jeho vystúpenie je dlhšie a zásadnejšie, preto budeme v rozprave  pokračovať radšej zajtra. (Hlasy zo sály.) Prerušujem rokovanie schôdze do zajtra do 9.00 hodiny, keď budeme pokračovať vystúpením pána poslanca Čaploviča v rozprave k tomuto návrhu zákona. Ďakujem vám dámy a páni poslanci. Dovidenia zajtra. (Prerušenie rokovania o 18.50 hodine.)